**народно Читалище „АСЕН ЗЛАТАРОВ - 1924”,**

**с. ОГНЯНОВО,общ.Гърмен**

2947 с. Огняново, e-mail: asen\_zlatarov1967@abv.bg, тел.: 0894 36886

**Доклад за дейността на читалище „ Асен Златаров-1924” за 2021 г.**

Измина една трудна за всички ни година, която премина в ограничения и забрани за масови мероприятия. Година, изпълнена с притеснения , неизвестност за това, което ни предстои и разбира се с надежда, че всичко ще отмине и ще продължим отново да работим в полза на всички, имащи потребност от култура и от четене.

И въпреки всички трудности и ограничения във времето на пандемия, ние дадохме всичко от себе си, читалището ни да продължи да бъде един културен център и да работи за нуждите на общността ни.

**Библиотечна дейност**

През изтеклата година по традиция библиотеката отразяваше със специализирани и тематични кътове годишнини на известни писатели и поети, както и националните празници.

През 2021 г., книжният фонд на библиотеката ни достигна 12971 библиотечни документа (книги), от които ново постъпилите през текущата година са 83 – книги по проект.

 Читателите ни към 31.12.2021 г. са 172, като от тях до 14 години са 87.

Раздадените книги са 905, като от тях 505 са детска художествена и научно-популярна литература, 400 са художествена българска и чужда литература за

Възрастни.

Имаме 893 посещения, включително за ползване на книги и информация, и за ползване на компютрите.

И тази година сме щастливи, че проекта ни „Българските библиотеки – съвременни центрове за четене и информираност” към Министерството на културата, беше финансиран в размер 1234.18 лева. С предоставената сума имахме възможност да обновим фонда на библиотеката с нови и интересни заглавия, както за деца, така и за възрастни.

Културно – масовата работа беше на ниво.

 Това, което успяхме да реализираме през изтеклата 2021 г. беше:

* Бабинден - всяка година отбелязваме деня на родилната помощ

или бабинден на 21 януари. И миналата година, читалището изготви сценарий с изпълнение на ритуала „Поливане на бабата” от най – младата майка, родила в предходната година, както и забавно - развлекателна програма.

* Отбелязахме 148 г. от обесването на Васил Левски в читалнята на библиотеката; Подготвихме тематичен рецитал, който отразява живота и делото на В. Левски, както и песни за Левски.
* Тази година посрещнахме Баба Марта в детската градина .
* Националният празник на България - 3-ти март, отбелязахме

с информационно табло в библиотеката.

 Всички по – нататъшни дейности бяха по време на пандемия.

* Месец април проведохме седмица на детската книга и изкуства за деца.Направихме презентация за живота и делото на Ханс Кристиян Андерсен,четохме много приказки , организирахме детски игри. Също така направихме голяма Великденска работилница, децата боядисваха яйца и великденски фигури,след което на площада организирахме голяма изложба на изработените неща,където имаха възможност да я видят всички жители и гости на селото.
* През месец май, с посещение на децата от детската градина отбелязахме деня на библиотекаря с презентация „Каква е мисията на библиотеката”.
* 1 юни – ден на детето.Организирахме голямо тържество на площада.Гости на тържеството бяха артисти от Драматичен театър „Енчо Халачев” Благоевград,имаше много смях,много забава и игри с много награди.Танцуваха децата от детска градина Огняново и самодейците към читалището.Приказните герой Мики Маус бяха кулминацията на тържеството.
* През месец юли танцовите състави към читалището взеха участие във фестивала гр. Елешница.Участие имахме и в с.Балдево - събора посветен на Илинденско-Преображенското въстание. Също така организирахме поздравителен концерт на населението от с.Огняново за мюсюлманския празник Курбан байрам.
* През месец август със самодейците към читалището гостувахме в гр.Добринище във традиционния за тях фестивал Добринишко лято, където превърнахме деня в празник за децата.
* През месец септември проведохме и традиционната есенна

декорация на тикви „Златна есенна магия”. Читалнята се превърна в истинска творческа работилница на изкуството. Различното бе това, че подредихме изложбата не в читалнята, а на площада, където всички имаха възможност да се докоснат до красотата и изобилието на плодородния сезон. Изложбата се превърна в атракция, както за жителите на с. Огняново, така и за всички преминаващи през Огняново.

През месец октомври участвахме в семинар по "Минимум библиотечна техника"проведен от регионална библиотека гр.Благоевград.

* Поради ограниченията от пандемията и с много усилия направихме коледно тържество с добрия старец Дядо Коледа и Снежанка като го съчетахме с инициативата на община Гърмен „Да подадем ръка” за децата сираци в общината.Организирахме коледен базар и коледен концерт на самодейците към читалището с благотворителна цел и така подпомогнахме децата сираци от общината.Децата имаха възможност да танцуват и да се порадват на добрия старец,а той от своя страна ги зарадва с подаръци.

***Материално техническата база***

Материалната база на НЧ „Асен Златаров-1924” е в сравнително добро състояние.

Продължава да стои на дневен ред като проблем ремонт на покрива .

 За тези проблеми, читалището внесе предложение пред кмета на община Гърмен, г-н Феим Иса. Да се надяваме, че това ще има положителен резултат и този проблем ще остане в миналото. През изминалата година благодарение на кмета на общината г-н Фейм Иса бяха отпуснати средства от тях и отремонтирахме санитарния възел на читалището.

И през изтеклата година сме доволни от вниманието и отношението на местните медии, които проявяваха изключителен интерес към работата на читалището и отразяваха всяка наша дейност.

Дейността на читалището се подкрепя изцяло от настоятелството. Всички важни моменти са минали през обсъждане и взети решения от читалищното настоятелство. За предходната година читалищното настоятелство е провело 5 заседания, на които са разгледани множество въпроси и са взети съответни решения по тях.

Считаме, че през изминалата година, въпреки пандемията постигнахме много. Част от идеите, които имахме останаха нереализирани. Искрено се надяваме за една по – нормална година, през която да реализираме това, което не успяхме.

Да си пожелаем ползотворна работа и една още по – успешна творческа година!

27.02.2022 г. Изготвил:…………………..

с. Огняново /В.Илчева/